አቶ ጃዋር መሐመድና አቶ በቀለ ገርባ ፍርድ ቤት ቀርበው ተጨማሪ የምርመራ ጊዜ ተጠየቀባቸው
የአቶ ጃዋር ቤት ተበርብሮ ፍንጭ ሰጪ ነገሮች መገኘታቸው ተጠቁሟልሰው በመግደልና ግጭት በመፍጠር ወንጀል የተጠረጠሩት የኦሮሞ ፌደራሊስት ኮንግረስ (ኦፌኮ) ፓርቲ አባላት አቶ ጃዋር መሐመድና አቶ በቀለ ገርባ፣ በፌዴራል የመጀመርያ ደረጃ ፍርድ ቤት አራዳ ምድብ ተረኛ ወንጀል ችሎት ቀርበው ተጨማሪ የምርመራ ጊዜ ተጠየቀባቸው፡፡ሰኞ ሰኔ 22 ምሽት 3፡30 ሰዓት አካባቢ በአቃቂ ቃሊቲ ክፍለ ከተማ ገላን ኮንዶሚኒየም አካባቢ በግል ተሽከርካሪ መኪናው ውስጥ በተተኮሰበት ጥይት ሕይወቱ ያለፈውን ድምፃዊ ሃጫሉ ሁንዴሳ አስከሬን ጋር በተያያዘ፣ አቶ ጃዋርና አቶ በቀለ ስለተጠረጠሩበት የወንጀል ድርጊት መርማሪ ፖሊስ ለፍርድ ቤት አስረድቷል፡፡መርማሪው ለፍርድ ቤት እንዳስረዳው፣ የድምፃዊ ሃጫሉ አስከሬን ከቅዱስ ጳውሎስ ሆስፒታል ወጥቶ ወደ ተውልድ ቦታውና ቤተሰቦቹ አምቦ ከተማ በወዳጅ ዘመዶቹ ታጅቦ አሸኛኘት እየተደረገለት ቡራዩ ከተማን አልፎ ኬላ በሚባል ቦታ ላይ ሲደርስ፣ በእነ አቶ ጃዋር የሚመራ ታጣቂ ቡድን ተወስዶ ወደ ኋላ እንዲመለስ ተደርጓል፡፡ አስከሬኑን ስታዲዮም አካባቢ በሚገኘው የኦሮሚያ ብልፅግና ፓርቲ ጽሕፈት ቤት ማስገባታቸውንና በቦታው የነበረ አንድ የኦሮሚያ ፖሊስ ልዩ ኃይል ባልደረባ ከታጣቂዎቹ በተተኮሰ ጥይት መገደሉንም አስረድቷል፡፡ በወቅቱ ተጠርጣሪዎቹ ከፍተኛ አመራሮች ስብሰባ ላይ መኖራቸውን በማወቅ፣ በእነሱም ላይ ግድያ ለመፈጸም ድርጊቱን በማከናወናቸው መጠርጠራቸውን ፖሊስ ለፍርድ ቤት ባቀረበው የምርመራ መነሻ ሪፖርት አቅርቧል፡፡በቀረበላቸው የወንጀል ጥርጣሬ ላይ የሚያመለክቱት ነገር ካለ በሚል ፍርድ ቤቱ የጠየቃቸው አቶ ጃዋር፣ አገሪቱ ቀውስ ውስጥ ስለሆነች ወጥተው ቢያግዙ እንደሚሻል ተናግረዋል፡፡ አቶ በቀለም ከወንጀሉ ነፃ መሆናቸውን ተናግረው፣ ወንጀል አለብህ ከተባሉም አድራሻቸው የሚታወቅ ስለሆነ በተጠሩ ጊዜ ከቤታቸው መምጣት እንደሚችሉ በመግለጽ እንዲለቀቁ ጠይቀዋል፡፡ከድምፃዊ ሃጫሉ ግድያ ጋር በተያያዘ የፌዴራል ፖሊስ ወንጀል ምርመራ ቡድን በዘጠኝ የምርመራ መዝገቦች በድምሩ ከ40 በላይ ተጠርጣሪዎች ላይ ምርመራ እያደረገ ሲሆን፣ በምርመራው የአቶ በቀለ ገርባ ልጆች ወ/ሪት ቦንቱ በቀለና አንድ ወንድ ልጃቸውም ተጠርጥረው ምርመራ እየተደረገባቸው ነው፡፡ መርማሪ ቡድኑ ከፍርድ ቤት የብርበራ ፈቃድ አውጥቶ የአቶ ጃዋርን ቤት እማኝ ባለበት ብርበራ ተደርጎ የተገኙ የወንጀል ድርጊት አመላካች ማስረጃዎች መገኘታቸውን፣ የፌዴራል ጠቅላይ ዓቃቤ ሕግ የድንበር ተሻጋሪ ወንጀሎች ዳይሬክተር አቶ ፈቃዱ ፀጋ አስታውቀዋል፡፡ የተገኙት ማስረጃዎች የአቶ ጃዋር ስለመሆናቸው ተጠይቀው፣ አቶ ጃዋር የራሳቸው መሆናቸውን በፊርማቸው ማረጋገጣቸውንም አስረድተዋል፡፡ፍርድ ቤቱ አቶ ጃዋር ላይ የተጠየቀውን የ14 ቀናት ተጨማሪ የምርመራ ጊዜ በመፍቀድ ለሐምሌ 9 ቀን 2012 ዓ.ም. ቀጠሮ ሰጥቷል፡፡ በአቶ በቀለ ላይ ከተጠየቀው 14 ቀናት ውስጥ አሥር ቀናት ተጨማሪ የምርመራ ጊዜ በመፍቀድ ለሐምሌ 6 ቀን 2012 ዓ.ም. ቀጠሮ ሰጥቷል፡፡ በአጠቃላይ በቀረቡት የምርመራ መዝገቦች ላይ ከአሥር እስከ 14 ቀናት ተጨማሪ የምርመራ ጊዜ በመፍቀድ ለሐምሌ 6፣ 7 እና 9 ቀን 2012 ዓ.ም. ቀጠሮ ሰጥቷል፡፡ይህ በእንዲህ እንዳለ የባልደራስ ለእውነተኛና ለዴሞክራሲ ፓርቲ ሊቀመንበር አቶ እስክንድር ነጋና የፓርቲው የሕዝብ ግንኙነት ኃላፊ አቶ ስንታየሁ ቸኮል በቁጥጥር ሥር ውለዋል፡፡ ተጠርጣሪዎቹ ሰኔ 25 ቀን 2012 ዓ.ም. በፌዴራል የመጀመርያ ደረጃ ፍርድ ቤት አራዳ ምድብ ተረኛ ወንጀል ችሎት ቀርበው፣ መርማሪ ቡድኑ ተጨማሪ ምርመራ 14 ቀናት ጠይቆባቸዋል፡፡ ፍርድ ቤቱም መርማሪ ቡድኑ በጠየቀው መሠረት በአቶ እስክንድር ላይ 14 ቀናት፣ በአቶ ስንታየሁ ላይ 12 ቀናት ተጨማሪ ምርመራ ጊዜ በመፍቀድ፣ ለሐምሌ 9 እና 7 ቀን 2012 ዓ.ም. ቀጠሮ ሰጥቷል፡